Versindaba » Blog Archive » Tuin van Digters – 15 en 16 September 2017
Program hierby ingesluit
Haal uit die digwoorde, gryp die digbundels en koop jou kaartjie. Dit is tyd vir die 6de Tuin van Digters op 15 en 16 September 2017 by die Breytenbach Sentrum in Wellington.
Vanjaar se program is propvol hoogtepunte. Een daarvan is die Ingrid Jonker-prys vir Afrikaanse debuutdigbundels wat in 2015 en 2016 gepubliseer is en op Saterdag, 16 September, aan die wenner oorhandig word. Die Breytenbach Sentrum se 10de bestaansjaar word ook gevier.
Ander programhoogtepunte sluit in die huldiging van die digter Wilma Stockenström; ’n gesprek deur PEN Afrikaans oor ‘Breyten se invloed op die generasies ná hom’; die bekendstelling van Nuwe Stemme 6; Andries Bezuidenhout wat gesels met Bibi Slippers oor haar veelbekroonde digbundel, Fotostaatmasjien; gesprekke met digters van wie onlangs nuwe bundels verskyn het, ’n ‘Oop mikrofoon’ vir voorlees van gedigte; ’n spesiale groepuitstalling deur by die 40 kunstenaars ter viering van die Sentrum se tiende jaar; Riku Lätti en die Wasgoedlyn se digtersangers van die nag; Tribal Echo wat nuwe toonsettings van gedigte van Adam Small sing; en oorgenoeg eet- en drinkgoed vir lekker kuier.
NAVRAE Wellington francois@breytenbachsentrum.co.za 083 408 1902
VRYDAG, 15 SEPTEMBER
16:00 tot laat | Tuin van Digters
Klanke, beelde en woorde in ’n tuin vol gedigte nooi jou uit om tot ruste te kom en voor te berei vir ’n ervaring propvol uitdagende skeppings.
KINDERPRET MET WOORDE
16:00 – 17:00 | Arbeidsterapielokaal
Moontlik gemaak deur The Book Traders & Lanése Knipe Arbeidsterapie
Skeppende uitdagings vir kinders met speelaktiwiteite, voorlees van gedigte en selfs bou van eie gedigte.
16:00 – 23:00 | Konferensiesaal
Die ATKV se tweede suksesvolle en gewilde digkuns-animasieprojek, Filmverse 2, bestaan uit twaalf gedigte wat gebruik word vir hierdie opwindende visuele bloemlesing. Uitdagende gedigte van ’n jonger geslag digters is ingesluit (waaronder dié van Nathan Trantraal, Andries Bezuidenhout en Ronelda Kamfer) asook gedigte van ouer digters (soos Elisabeth Eybers, DJ Opperman, Boerneef en TT Cloete). Die werk van Joan Hambidge, Johann de Lange, Jeanne Goosen, Marlise Joubert en Heilna du Plooy is ook deel van Filmverse 2 – ’n veeltalige projek wat Afrikaans, Engels, Zoeloe en Sesotho insluit.
17:00 – 18:00 | Akkoordtent
Talentvolle musikante en woordkunstenaars van Wellington en omgewing wys hul slag, sorg dat die week se sorge verdwyn en stel die koppe reg in vir ’n naweek propvol nuwe en uitdagende ervarings.
‘UITDAGEND SKEPPEND’ – OPENING VAN GROEPUITSTALLING
18:00 – 18:45 | Breytenbach Galery
Aangebied deur die Breytenbach Galery
Opening van ’n 20 X 20-groepuitstalling
Ter viering van die Breytenbach Sentrum se 10-jarige bestaan, span ’n groep van meer as 40 kunstenaars saam om die frase “uitdagend skeppend” te vergestalt en te verbeeld.
19:00 – 20:00 | Akkoordtent
Huldiging: Prof Ronel Foster
Met: Laurinda Hofmeyr, Schalk Joubert
PEN Afrikaans se bestuur het eenparig besluit om Wilma Stockenström aan te wys as die digter wat vanjaar by die Tuin van Digters gehuldig word. Haar invloedryke, merkwaardige bydrae tot die Afrikaanse poësie kan kwalik oorskat word. Stockenström, ’n Hertzogprys-wenner, se oeuvre omvat agt bundels waarin daar met ŉ ondersoekende blik gekyk word na die mens en dié se plek in die heelal. Haar aangrypende verse lewer bewys van ŉ ruimheid van intellek, gees en emosie. Voordrag van haar gedigte. Ook sang deur Laurinda Hofmeyr van getoonsette gedigte van Wilma Stockenström.
’N PLEK VAN UITDAGENDE SKEPPING
20:00 – 21:00 | Akkoordtent
Met: Daniel Hugo, Cloete Breytenbach, Laurinda Hofmeyr, Schalk Joubert
Die Breytenbach Sentrum is vanjaar tien jaar oud en het gegroei tot ’n plek waar dit veral gaan om uitdagende skepping. Die digter en vertaler Daniel Hugo praat oor die belangrikheid van so ’n sentrum en lees gedigte van Breyten Breytenbach voor. Die fotograaf Cloete Breytenbach stel ’n DVD bekend oor die sentrum se geskiedenis, projekte en bedrywighede.
KRY DIE KOPPE OOP MET SKOP!
21:00 – 22:00 | Akkoordtent
Met: Sjaka Septembir, Gertjie Besselsen en Isabelle Grobler
SKOP! – Kyk, luister en ervaar bedwelmende beeldspraak – saamgeflans met bekgeveg-digkuns, kletskomedie en fisieke teater. Die gatskoppers is: Sjaka Septembir, wat al beskryf is as die ‘hoerkind van die Afrikaanse letterkunde’ en ook as ‘literêre terroris’; Gertjie Besselsen van Mr. Cat and the Jackal-faam – ‘n gesoute musikant wat al lank sy talente saamweef met teaterproduksies; en Isabelle Grobler, ’n internasionaal bekende installasie- en opvoerkunstenaar wat ook ’n opgeleide hanswors is.
SATERDAG, 16 SEPTEMBER
08:00 tot laat | Tuin van Digters
08:00 – 23:00 | Bôrdienghuis
Vervaardig deur Cloete Breytenbach
Kom ervaar die fotograaf Cloete Breytenbach se DVD ter viering van die Breytenbach Sentrum se 10de bestaansjaar.
08:00 – 23:00 | Konferensiesaal
Artistieke regisseur: Diek Grobler; Vir die ATKV: Nita Cronjé
Die ATKV se tweede digkuns-animasieprojek, Filmverse 2, bestaan uit ’n visuele bloemlesing van twaalf gedigte. Met uitdagende gedigte van ’n jonger geslag digters (waaronder Nathan Trantraal, Andries Bezuidenhout en Ronelda Kamfer) asook ouer digters (soos Elisabeth Eybers, DJ Opperman, Boerneef en TT Cloete). Filmverse 2 is ’n veeltalige projek wat Afrikaans, Engels, Zoeloe en Sesotho insluit.
VERSE, GEDIGTE EN RYMPIES VIR KINDERS
09:00 – 10:00 | The Book Traders
Voorlesings vir, en deur, kinders uit boeke met gedigte, verse en rympies vir die jongklomp – en die oueres wat wil weet waarvan die kinders hou. As jy self ‘n gedig geskryf het, is dit die regte plek om dit te kom voorlees!
09:00 – 10:00 | Akkoordtent
‘n Groep leerders van Weltevrede Sekondêr in Wellington is geruime tyd reeds onder leiding van Therese Hulme deel van die Piemp-projek – ’n inisiatief van Hulme wat reeds in 2005 in Kraaifontein begin het om digkuns onder jongmense te bevorder. Die groep het onlangs hul debuut op ’n splinternuwe CD gemaak. Opnames vir die CD het plaasgevind onder leiding van Hunter Kennedy en Pierre Greeff van Die Heuwels Fantasties, sowel as HemelBesem en ander musikante. Kom luister na wat hulle alles doen en beplan.
10:00 – 11:00 | Woordtent
Johan van Lill praat met Rachelle Greeff en van haar skryfstudente oor die aard en rol van die Breytenbach Sentrum se skryfskool. Rachelle sal na die gesprek tot 12:00 beskikbaar wees om met jong en voornemende skrywers oor die volgende skryfskool te gesels.
11:00 – 12:00 | Akkoordtent
Aangebied deur NB Uitgewers
Nuwe Stemme 6, die sesde bundel in die gewilde Nuwe Stemme-reeks wat publikasiegeleenthede skep vir jong digters, word bekendgestel. Die beoordelaars en samestellers, Charl-Pierre Naudé en Bibi Slippers, praat oor die proses wat gevolg is om vanjaar se bundel saam te stel. Van die digters wie se gedigte in die bundel opgeneem is, insluitende Angie Gallagher, Annami Mailovich, Anton Dockel, Churchill Naude, Elmarie Viljoen-Massyn, Elna van Niekerk, Elodie Troskie, Franco Collin, Ingrid Hannelie Penzhorn, Marcel Spaumer, Remona Voges Ryan Pedro en Trudi Coetzee, lees van hulle gedigte voor.
BOEKBEKENDSTELLING – DIE BERGENGEL
12:00 – 13:00 | Breytenbach Galery
Jonathan Amid gesels met die digter, skrywer en kunstenaar Carina Stander oor haar nuwe boek, Die Bergengel. Met ’n uitstalling van kunswerke wat sy spesiaal vir die bekendstelling van die boek geskep het.
DIANA FERRUS EN DIE MENGELMOESDIGTERS
12:00 – 12:30 | Woordtent
Ondersteun deur die ATKV en die LW Hiemstra Trust
Die digter Diana Ferrus bied al sedert 2012 jaarliks ’n poësie-skryfskool by die Breytenbach Sentrum, wat gelei het tot die stigting van die Mengelmoesdigters. Dié groep tree gereeld by literêre feeste op en bestaan uit 10 lede: Fiona Fertyn, Adriaan Williams, Ruth Robertson, Gaireyah Fredericks, Merle Danhouse, Sophia Oliphant, Jacqualine Saaiman, Nazlee Jeppie, Cecil Carrolisen en Diana Ferrus. Hulle skryf uitdagend oor die alledaagse mens in drie tale – Afrikaans, Engels en Kaaps. Hul werk vind ook weerklank in foto’s, grafiese kuns, drama, poppekas en woordkunsproduksies. Vyf van hulle het al debuutbundels, of in versamelbundels, gepubliseer. Kom kry ‘n nuwe blik op die alledaagse lewe – vasgevang in woorde met hart en siel.
12:30 – 13:00 | Woordtent
Die Mengelmoesdigters daag alle skeppende siele uit om hulle woorde op die verhoog te kom deel. Kom betower die gehoor met jou gedagtes en woorde met mening. Jy kan dalk net sélf ‘n Mengelmoesdigter word…
ALTA SING FOLK-AFRIKAANS
Kom luister na Alta van Zyl se Afrikaanse folkmusiek saam met haar ongelooflike talentvolle orkes. Sy sing nou weer vir grootmense nadat sy besluit het om vir eers die kindermusiek met Lollos te los!
TAFELGESPREK: HOE HET BREYTEN GENERASIES NÁ HOM BEΪNVLOED?
14:30 – 15:30 |WOORDTENT
Hoe het Breyten Breytenbach die generasies ná hom beïnvloed? Danie Marais gesels op Breyten se verjaardag met ’n kenner van sy werk, Louise Viljoen, en drie gerekende digters uit verskillende generasies: Bibi Slippers, Andries Bezuidenhout en Charl-Pierre Naudé. Kom neem deel en moenie huiwer om die deelnemers se standpunte uit te daag nie!
15:30 – 16:30 | Akkoordtent
Charl-Pierre Naudé gesels met twee opwindende debuutdigters oor hulle besondere digbundels wat oral hoog aangeskryf word. Die twee digters,
Corné Coetzee (Nou, hier) en Jolyn Philips (Radbraak) lees ook gedigte voor.
16:30 – 17:30 | Woordtent
Die digter en vertaler Daniel Hugo praat met prof Yves T’Sjoen van Universiteit Gent en Universiteit Stellenbosch. Hy is ook bestuurslid van het Gents Centrum voor het Afrikaans en de Studie van Zuid-Afrika (UGent), waar Breyten Breytenbach ‘n eredoktorsgraad ontvang het. Daar is onlangs ook ’n leerstoel in Afrikaans ingestel met Hein Willemse as die eerste bekleër daarvan.
TRIBAL ECHO SALUEER ADAM SMALL
17:30 – 18:30 | Akkoordtent
Met Frazer Barry (hoofsanger), Earl Witbooi (baskitaar) en Deniel Barry (tromme)
Tribal Echo salueer Adam Small: Nuwe toonsettings van Small se gedigte. Die klank van die stam wat in jou oorkanale eggo. Afrikaans het nog nooit so vars geklink nie!
18:30 – 19:30 | Woordtent
Met: Willemien& en Jude HarpStar
Andries Bezuidenhout gesels met Bibi Slippers oor haar veelbekroonde digbundel, Fotostaatmasjien, waarvoor sy al verskeie pryse gewen het. Willemien& en Jude HarpStar voer toonsettings van die gedigte uit.
19:30 – 20:30 |Akkoordtent
Aanbieders: Ronel de Goede (Foster) en Danie Marais
Die Ingrid Jonker-prys word jaarliks beurtelings aan ŉ Afrikaanse of ’n Engelse debuutdigbundel toegeken – die twee tale waarin Ingrid Jonker geskryf het. Simone Jonker, Ingrid se dogter, sal die prys oorhandig. Op die kortlys vir vanjaar se Ingrid Jonker-prys verskyn Hendrik J. Botha se Atropos, Bibi Slippers se Fotostaatmasjien en Hilda Smits se Die bome reusagtig soos ons was. Kom luister na voorlesings van die digters op die kortlys se gedigte sowel as na sang van getoonsette gedigte.
20:30 tot laat | Akkoordtent
Met: Riku Lätti, Jackie Lätti, Laurinda Hofmeyr, Jolyn Philips, Bacchus Nel, Frazer Barry, Churchil Naude, Mark Ellis, Jean Marais en ander
Die Wasgoedlyn se digtersangers van die nag. En ’n paar verrassings!
Die tema van die Tuin van Digters 2017 is ‘UITDAGEND SKEPPEND’. Dit dui op voortdurende beweging – in uitdaag en in skep. Dit is ook die sentrum, wat vanjaar sy 10de verjaardag vier, se tema vir 2017 en vorentoe. Dit het sy oorsprong in die woorde van Breyten Breytenbach op 26 Februarie 2007 met die opening van die Breytenbach Sentrum:
Hier word plegtig afgespreek dat dit gaan om die sluiting van vennootskappe op absoluut deursigtige en gelyke grond – waar iedereen haar of sy bydrae sal kan lewer, uit hoofde van vaardigheid of vermoë of potensiaal. Maar veral gaan dit om uitdagende skepping, ’n ware transformasieproses. Want hierdie is nie ’n plek van opgee of afgee of weggee nie; dit gaan oor aangee. Nie om verdeel of opdeel nie, maar om deelname en deelwórd.
GROEPUITSTALLING WAT UITDAAG
uitdagend, bereidwilligheid, te kenne te gee om met iemand mee te ding
skeppend, -e, makend, vormend; -arbeid
Ter viering van die Breytenbach Sentrum se 10-jarige bestaan, span ’n groep van meer as 40 kunstenaars saam om die frase “uitdagend skeppend” te vergestalt en te verbeeld. Nie net dien dit nog altyd as inspirasie vir die galery nie, maar dit het ook die galery se strewe geword om tydens elke uitstalling lyf en asem te gee aan hierdie woorde. Manie Rust se woord – uitnemendheid (uitstekend, voortreflik; par excellance) – dien ook as inspirasie vir elke uitstalling. Die deelnemende kunstenaars sluit in Strijdom van der Merwe, Andries Bezuidenhout, Ingrid Winterbach, Sharlé Matthews, Weyers du Toit, Carina Stander, Nanette Ranger, Theresa Jo, Selwyn Pikeur, Susan Bloemhof, Theresa Collins, Marinda du Toit, JP Meyer, André du Toit, Juhlene Moller, Frans Mulder, Jacques Dohnt, Susan Smuts, Tina Nel, Bibi Slippers, Cathy Brennon, Lawrence Brennon, Hilda Kruger, Judy Woodborne, Riaan van Breda, Hardy Botha, Evette Weyers, Jennifer de Charmoy, Bastiaan van Stenis, Katie du Toit Barnard, Ronel Human, Marlise Joubert, Gerhard Human, Alexander Laurean, Eben van der Merwe, Michelle Davidson, Michelle Nigrini, Willem Pretorius en Marinda du Toit.
PEN AFRIKAANS SE JAARVERGADERING
PEN Afrikaans, wat hom onder meer beywer vir die bevordering van Afrikaanse woordkuns en die letterkunde in die algemeen, sowel as vir uitdrukkingsvryheid en taalregte, se jaarvergadering vind op 16 September om 12:30 by die Tuin van Digters plaas. PEN Afrikaans is deur sy lidmaatskap van PEN International die verteenwoordiger van sy lede en die Afrikaanse skrywersgemeenskap in ’n internasionale verband. Lede van PEN Afrikaans wie se ledegeld opbetaal is, kan die Tuin van Digters vanjaar gratis bywoon. Vir vereistes vir lidmaatskap vir PEN Afrikaans, besoek www.litnet.co.za/pen-afrikaans-aansoekvorm/.
Digters se bundels sal te koop wees sowel as ander nuwe en ook tweedehandse boeke.
Verversings sal in die Bôrdienghuis Teater te koop wees.
Besoek ook die Kardoes-winkel langs die Breytenbach Galery vir kunsgeskenke.
Daar is weer ’n interaktiewe oppaslokaal vir kleiner kinders in die Breytenbach Sentrum. Hulle gaan op allerlei skeppende maniere besig gehou word. Dit sluit in voorlesings van gedigte en stories, flieks, skeppende speelprojekte en allerlei ander aktiwiteite.
Tuin van Digters 2017 se span is:
Bestuurder en feesorganiseerder
083 408 1902; francois@breytenbachsentrum.co.za
063 525 9636; info@breytenbachsentrum.co.za
Terrein, musiek, logistiek
083 306 4788; olivia.ockhuis@gmail.com
Skakeling met programdeelnemers/kunstenaars
(076 891 3623; marchellevanzyl@yahoo.com)
Tweedagpakket: R250 per persoon (Sluit alle aanbiedings in)
Toegang vir Vrydag 15 September: R100 per persoon (sluit alle aanbiedings op die program in vir 15 September)
Toegang vir Saterdag 16 September: R200 per persoon (sluit alle aanbiedings op die program in vir 16 September)
Studente-afslag: R60 per persoon per dag (met geldige studentekaart)
Volg Breytenbachsentrum op Facebook en @breytenbachsent op Twitter en hou ons splinternuwe webwerf, www.breytenbachsentrum.co.za, dop vir die nuutste inligting oor die Tuin van Digters 2017.
Tags: Tuin van digters 2017
Monday, September 4th, 2017 | Brieweboks, Uncategorized.